ທ່ານຮອງນາຍົກລັດຖະມົນຕີ ຕ້ອນຮັບຄະນະຜູ້ແທນ ເບລາຣູສ
ໃນວັນທີ 6 ກຸມພາ 2014 ນີ້, ທີ່ກະຊວງການຕ່າງປະເທດ, ທ່ານ ທອງລຸນ ສີສຸລິດ, ຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ໄດ້ຕ້ອນຮັບການເຂົ້າຢ້ຽມ ຂ່ຳນັບ ຂອງທ່ານ ນິໂກລາຍ ສະນົບກອບ, ລັດຖະມົນຕີວ່າການກະຊວງເສດຖະກິດ ແຫ່ງ ສາທາລະນະລັດ ເບລາຣູສ ແລະ ຄະນະ ໃນໂອກາດເດີນທາງຢ້ຽມຢາມເຮັດວຽກ ແລະ ສະເຫລີມສະຫລອງ ວັນສ້າງຕັ້ງສາຍພົວພັນການທູດ ລາວ-ເບລາຣູສ ຄົບຮອບ 20 ປີ ຢູ່ ສປປ ລາວ ແຕ່ວັນ 5-7 ກຸມພາ 2014.
ໂອກາດນີ້, ທ່ານ ທອງລຸນ ສີສຸລິດ ກໍໄດ້ສະແດງຄວາມຍິນດີຕ້ອນຮັບ ແລະ ຊົມເຊີຍຕໍ່ທ່ານ ນິໂກລາຍ ສະນົບກອບ ທີ່ໄດ້ນຳພາຄະນະເດີນທາງມາຢ້ຽມຢາມເຮັດວຽກ ແລະ ສະຫລອງວັນສ້າງຕັ້ງ ສາຍພົວພັນການທູດ ລາວ-ເບລາຣູສຄົບຮອບ 20 ປີ ໃນຄັ້ງນີ້ ເພື່ອເປັນການສືບຕໍ່ເສີມຂະຫຍາຍ ສາຍພົວພັນມິດຕະພາບ ແລະ ການຮ່ວມມື ລະຫວ່າງ ສອງປະເທດ ລາວ-ເບລາຣູສ, ເບລາຣູສ-ລາວ ອັນເປັນມູນເຊື້ອ ລະຫວ່າງສອງປະເທດ ໃຫ້ມີບາດກ້າວຂະຫຍາຍຕົວ ແລະ ເພີ່ມທະວີຂຶ້ນ ຢ່າງໜັກແໜ້ນ.
ທ່ານ ນິໂກລາຍ ສະນົບກອບ, ລັດຖະມົນຕີວ່າການກະຊວງເສດຖະກິດ ແຫ່ງ ສາທາລະນະລັດ ເບລາຣູສ ກໍໄດ້ກ່າວສະແດງຄວາມຂອບໃຈ ຕໍ່ທ່ານຮອງນາຍົກລັດຖະມົນຕີ ທອງລຸນ ສີສຸລິດ ທີ່ໄດ້ໃຫ້ກຽດຕ້ອນຮັບຢ່າງອົບອຸ່ນ, ພ້ອມກັນນີ້ ທ່ານກໍໄດ້ແຈ້ງ ຈຸດປະສົງຂອງການຢ້ຽມຢາມ ສປປ ລາວ ຄັ້ງນີ້ ເພື່ອສະເຫລີມສະຫລອງວັນສ້າງຕັ້ງສາຍພົວພັນການທູດລາວ-ເບລາຣູສ ຄົບຮອບ 20 ປີ ແລະ ເສີມຂະຫຍາຍສາຍພົວພັນຮ່ວມມືຂອງສອງປະເທດ.